Den 25 år gamle amerikanske etterretningsanalytikeren ble tirsdag dømt for å stå bak USA-historiens største lekkasje av hemmeligstemplede dokumenter noensinne.
Han er dømt på alle tiltalens punkter om spionasje og tyveri, men ble frikjent på det mest alvorlige punktet - å ha hjulpet USAs fiender.
- Vi er selvfølgelig skuffet over dagens dom, men vi er lettet over at dommer Lind er enig med oss i at Brad aldri mente å hjelpe Amerikas fiender på noen måte, sier Mannings familie i en uttalelse, skriver The Guardian.
Onsdag morgen klokken 09.30 lokal tid skal straffeutmålingen starte i militærdomstolen på Fort Meade i Maryland.
Strafferammen for lovbruddene han er funnet skyldig i er på til sammen over 130 år, ifølge The Guardian.
Reaksjonene etter dommen som falt tirsdag er sterke. Menneskerettighetsorganisasjonen American civil liberties union (ACLU) skriver på Twitter at lekkasjer til pressen ikke før etterforskes.
«Det er tydelig at regjeringen forsøker å skremme alle som vurderer å avsløre verdifull informasjon i fremtiden».
- Dette er en svært alvorlig, ny presedens for å levere informasjon til pressen, er WikiLeaks' foreløpige reaksjon.
«At Manning ble funnet ikke skyldig i å ha hjulpet fienden er en seier for sunn fornuft istedet for smålig hevngjerrighet» mener Ed Pilkington, tidligere redaktør i New York Times.
Amnesty International skriver på sine nettsider at det er vanskelig å ikke trekke konklusjonen at rettssaken mot manning var et klart budskap om at USAs regjering «vil komme etter deg».
«Den amerikanske regjeringen har nektet å etterforske troverdige påstander om tortur og andre forbrytelser under internasjonal lov tross overveldende bevis.
«Etter angrepene 11. september har vi sett den amerikanske regjeringen bruke spørsmålet om nasjonal sikkerhet å forsvare en hel rekke handlinger som er ulovlige i henhold til internasjonal og nasjonal rett», legger Amnesty til.